## Pravilnik o vođenju evidencije o plaćenom porezu na premije osiguranja od automobilske odgovornosti i na premije kasko osiguranja cestovnih vozila

### NN 16/2003 (31.1.2003.), Pravilnik o vođenju evidencije o plaćenom porezu na premije osiguranja od automobilske odgovornosti i na premije kasko osiguranja cestovnih vozila

# MINISTARSTVO FINANCIJA

215

Na
temelju članka 11. Zakona o porezu na premije osiguranja od automobilske
odgovornosti i premije kasko osiguranja cestovnih vozila (»Narodne novine«,
broj 150/02), ministar financija donosi

## PRAVILNIK

### O VOĐENJU EVIDENCIJE O PLAĆENOM POREZU NA PREMIJE OSIGURANJA OD AUTOMOBILSKE ODGOVORNOSTI I NA PREMIJE KASKO OSIGURANJA CESTOVNIH VOZILA

Članak 1.

(1) Ovim Pravilnikom propisuje se oblik, sadržaj i način
vođenja evidencije ugovora o obveznom osiguranju cestovnih motornih vozila,
iznosu premija osiguranja od automobilske odgovornosti i poreznoj obvezi prema
datumu dospijeća te evidencije ugovora o kasko osiguranju cestovnih vozila,
iznosu premija kasko osiguranja cestovnih vozila i poreznoj obvezi prema datumu
dospijeća.

(2) Ovim Pravilnikom propisuje se oblik i sadržaj
izvješća o obračunanom i plaćenom porezu na premije osiguranja od automobilske
odgovornosti te na premije kasko osiguranja cestovnih vozila.

(3) Obrasci iz stavaka 1. i 2. ovoga članka sastavni
su dio Pravilnika.

Članak 2.

(1) Evidenciju ugovora o obveznom osiguranju
cestovnih motornih vozila, iznosu premija osiguranja od automobilske
odgovornosti i poreznoj obvezi prema datumu dospijeća porezni obveznik dužan je
voditi na obrascu E-PAO, a evidenciju ugovora o kasko osiguranju cestovnih
vozila, iznosu premija kasko osiguranja cestovnih vozila i poreznoj obvezi prema
datumu dospijeća porezni obveznik dužan je voditi na obrascu E-PKO.

(2) Evidencija E-PAO zaključuje se mjesečno do
posljednjeg dana u mjesecu u kojem je nastala porezna obveza po ugovoru o
osiguranju od automobilske odgovornosti kao i evidencija E-PKO za premije kasko
osiguranja cestovnih vozila.

(3) Evidencije iz stavka 1. ovoga članka porezni
obveznik dostavlja nadležnoj ispostavi Porezne uprave zajedno s mjeseč­nim
odnosno godišnjim izvješćem.

Članak 3.

(1) U obrazac E-PAO porezni obveznik upisuje:

stupac 1 –        dan kada su
ugovori o obveznom osiguranju cestovnih motornih vozila sklopljeni s pravnim i
fizičkim osobama

stupac 2 –        ukupan broj
sklopljenih ugovora na dan iz stupca 1

stupac 3 –        ukupan iznos
premija osiguranja od automobilske odgovornosti za ukupan broj sklopljenih
ugovora na dan iz stupca 1

stupac 4 –        iznos premija
osiguranja od automobilske odgovornosti koje su oslobođene od plaćanja poreza
prema članku 7. Zakona

stupac 5 –        oporezivi iznos
premije osiguranja – porezna osnovica

stupac 6 –        poreznu stopu

stupac 7 –        obračunani iznos
poreza na poreznu osnovicu iz stupca 5

stupac 8 –        datum dospijeća
plaćanja porezne obveze prema članku 9. Zakona.

(2) U obrazac E-PKO porezni obveznik upisuje:

stupac 1 –        dan kada su
ugovori o kasko osiguranju cestovnih vozila sklopljeni s pravnim i fizičkim
osobama

stupac 2 –        ukupan broj
sklopljenih ugovora na dan iz stupca 1

stupac 3 –        ukupan iznos
premija kasko osiguranja cestovnih vozila za ukupan broj sklopljenih ugovora na
dan iz stupca 1

stupac 4 –        iznos premija
kasko osiguranja cestovnih vozila koje su oslobođene od plaćanja poreza prema članku
7. Zakona

stupac 5 –        oporezivi iznos
premija kasko osiguranja – porezna osnovica

stupac 6 –        poreznu stopu

stupac 7 –        obračunani iznos
poreza na poreznu osnovicu iz stupca 5

stupac 8 –        datum dospijeća
plaćanja porezne obveze prema članku 9. Zakona.

Članak 4.

(1) Porezni obveznik dužan je nadležnoj ispostavi
Porezne uprave dostavljati izvješće o obračunanom i plaćenom porezu na premije
osiguranja od automobilske odgovornosti i na premije kasko osiguranja cestovnih
vozila na obrascu IZ-PAOKO.

(2) U obrazac IZ-PAOKO porezni obveznik u stupac 3
upisuje podatke koji se odnose na premije osiguranja od automobilske odgovornosti,
a u stupac 4 podatke na premije kasko osiguranja cestovnih vozila. Porezni
obveznik upisuje u redni broj:

1 –
ukupan iznos premija osiguranja prema ugovorima sklopljenima u izvještajnom
mjesecu

2 – iznos premija osiguranja koje su oslobođene od plaćanja
poreza prema članku 7. Zakona

3 – iznos premija osiguranja prema ugovorima
sklopljenima u izvještajnom mjesecu koje podliježu oporezivanju i čine poreznu
osnovicu

4 – stopu poreza

5 – obračunani iznos poreza

6 – iznos dospjele porezne obveze koju treba uplatiti
u izvještajnom mjesecu

7 – iznos uplaćenog poreza

8 – uplaćenu poreznu obvezu iz prethodnog razdoblja

9 – ukupno uplaćenu poreznu obvezu

10 – obvezu poreza koja dospijeva u sljedećem
razdoblju.

Članak 5.

(1) Mjesečno izvješće iz članka 4. ovoga Pravilnika
porezni obveznici dostavljaju nadležnoj ispostavi Porezne uprave do 15. u
mjesecu za protekli mjesec.

(2) Godišnje izvješće o obračunanom i plaćenom porezu
na premije osiguranja od automobilske odgovornosti i na premije kasko
osiguranja cestovnih vozila porezni obveznici dostavljaju na obrascu iz članka
4. ovoga Pravilnika.

(3) Godišnje izvješće iz stavka 2. ovoga članka
porezni obveznici dostavljaju nadležnoj ispostavi Porezne uprave do 31. siječnja
tekuće godine za proteklu godinu.

(4) Uz
mjesečno izvješće iz stavka 1. ovoga članka porezni obveznici moraju
dostavljati i evidenciju (obrazac E-PAO i obrazac E-PKO) iz članka 2. ovoga
Pravilnika.

Članak 6.

Evidencija E-PAO i mjesečno izvješće za prosinac
2002. godine te godišnje izvješće za 2002. godinu porezni obveznici podnose na
obrascima i u rokovima utvrđenim u Pravilniku o obliku i sadržaju obrazaca za
evidentiranje i izvješćivanje o obračunanom i plaćenom porezu na premije
osiguranja od automobilske odgovornosti (»Narodne novine«, broj 14/02).

 Članak 7.

Stupanjem na snagu ovoga Pravilnika prestaje važiti
Pravilnik o obliku i sadržaju obrazaca za evidentiranje i izvješćivanje o obračunanom
i plaćenom porezu na premije osiguranja od automobilske odgovornosti (»Narodne
novine«, broj 14/02).

Članak 8.

Ovaj Pravilnik stupa na snagu s danom objave u
»Narodnim novinama«.

Klasa: 410-01/03-01/67
Urbroj: 513-07/03-1
Zagreb, 28. siječnja 2003.

   Ministar financija
**dr. Mato Crkvenac,** v. r.

if !supportEmptyParas endif

![](dodatni/375340.gif)
![](dodatni/375341.gif)
![](dodatni/375342.gif)

Pravilnik, NN 16/2003-215